钦定古今图书集成/历象汇编/岁功典/第016卷 > 太簇正月启 梁昭明太子
## 钦定古今图书集成/历象汇编/岁功典/第016卷 > 太簇正月启 梁昭明太子

北斗周天，送元冥之故节；东风拂地，启青阳之芳辰。
梅花舒两岁之装，柏叶泛三光之酒。飘飖馀雪，入箫
管以成歌；皎洁清冰，对蟾光而写镜。敬想足下神游
书帐，性纵琴堂，谈丛发流水之源，笔阵引崩云之势。
昔时文会，长思风月之交；今日言离，永叹参商之隔。
但某执鞭贱品，耕凿庸流，沈形南亩之间，滞迹东皋
之上。长怀盛德，聊吐愚衷。谨凭《黄耳》之传，伫望白云
之信。